**Ministru kabineta noteikumu projekta**

**“Grozījums Ministru kabineta 2003. gada 29. aprīļa noteikumos Nr. 242 „Satiksmes ministrijas nolikums””**

**sākotnējās ietekmes novērtējuma ziņojums (anotācija)**

|  |  |  |  |  |  |
| --- | --- | --- | --- | --- | --- |
| **I. Tiesību akta projekta izstrādes nepieciešamība** | | | | | |
| 1. | | Pamatojums | | Ministru kabineta 2014.gada 18.augusta rīkojums Nr.431 „Par sabiedrības ar ierobežotu atbildību ”Eiropas dzelzceļa līnijas” dibināšanu”.  Valdības rīcības plāna 76.1.punkts. | |
| 2. | | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Izpildot Ministru kabineta 2014.gada 18.augusta rīkojumu Nr.431 (turpmāk tekstā - Rīkojums), 2014.gada 15.oktobrī tika nodibināta 100% valstij piederoša sabiedrība ar ierobežotu atbildību “Eiropas dzelzceļa līnijas” (turpmāk tekstā - Kapitālsabiedrība), kuras uzdevums saskaņā ar Rīkojuma 2.punktu ir Rail Baltica publiskās lietošanas dzelzceļa infrastruktūras izbūves projekta īstenošana. Saskaņā ar minēto Rīkojumu Kapitālsabiedrības uzdevums ir īstenot Eiropas sliežu platuma valsts publiskās lietošanas dzelzceļa infrastruktūras būvniecības pārraudzību, atbilstoši tautsaimniecības vajadzībām un tās attīstībai, stabilas satiksmes interesēm, kā arī vides aizsardzības prasībām.  Savukārt Rīkojuma 5.punkts paredz, ka saskaņā ar likuma "Par valsts un pašvaldību kapitāla daļām un kapitālsabiedrībām" 10. panta pirmās daļas 1.punktu Satiksmes ministrija tiek iecelta par Kapitālsabiedrības valsts kapitāla daļu turētāju.  Satiksmes ministrija kapitālsabiedrību pārvaldību veic ārējo normatīvo aktu ietvaros, papildus tam ir izstrādāta Satiksmes ministrijas „Kārtība, kādā Satiksmes ministrijā tiek organizēta valsts kapitāla daļu pārvalde valsts kapitālsabiedrībās”, saskaņā ar kuru tiek veikta kapitālsabiedrību finanšu un darbības analīze un kapitālsabiedrību pārvaldība. Katru ceturksni kapitālsabiedrības sniedz rakstveida ziņojumu par savu darbību kapitāla daļu turētāja pārstāvim. Katrai valsts kapitālsabiedrībai ir savi ilgtermiņa un īstermiņa stratēģiskie mērķi, ko likuma noteiktajā kārtībā apstiprina valde un akcionāru sapulce. Tādējādi Kapitālsabiedrības pārvaldība tiks regulāri veikta, tiesiskā un efektīvā veidā nodrošinot caurskatāmu saimniecisko darbību un deleģēto uzdevumu izpildi.  Baltijas valstis un Baltijas valstu kopuzņēmums akciju sabiedrība RB Rail 2015.gada 26.februārī Eiropas infrastruktūras savienošanas instrumenta (turpmāk EISI) pirmajā projektu uzsaukumā iesniedza kopīgu Baltijas valstu pieteikumu finansējuma saņemšanai Rail Baltica projekta pirmās kārtas realizēšanai. Pēc pieteikuma izvērtēšanas INEA pieņēma lēmumu atbalstīt RB Rail un trīs Baltijas valstu iesniegto finansējuma pieprasījumu Rail Baltica projekta pirmās kārtas realizēšanai pilnā apmērā, un šobrīd ir sagatavots Finansēšanas līgums par Rail Baltica pirmās kārtas aktivitāšu īstenošanu. Pēc finansēšanas līguma parakstīšanas Rail Baltica pirmās kārtas īstenošanai Latvijai būs pieejami 291 759 000 euro, no kuriem 237 510 990 būs Eiropas Savienības finansējums. Finansēšanas līgums arī paredz finansējuma sadalījumu pa aktivitātēm un gadiem, veicot atbilstošu pieprasījumu un atskaiti par jau paveikto.  Finansēšanas līgums tiek slēgts par katra saņēmēja, Latvijas, Lietuvas, Igaunijas, RB Rail identificētajām aktivitātēm 2014. – 2020. gada plānošanas periodā. Latvija Rail Baltica projekta pirmajai kārtai pieteikusies uz tehnisko projektu izstrādi Rail Baltica līnijas centrālajai daļai, Rīgas centrālajai dzelzceļa stacijai, Rail Baltica stacijai starptautiskajā lidostā “Rīga” un abu augstāk minēto staciju būvdarbiem, kā arī dzelzceļa līnijai starp tām. Tāpat pirmajā kārtā paredzēta zemju atsavināšanas pirmā kārta, projekta uzraudzība, sabiedrisko attiecību pasākumi un atbalsts projekta īstenošanai. Visām minētajām aktivitātēm tiks izmantots Eiropas Savienības finansējums, un to atbilstošu īstenošanu uzraudzīs gan Latvijas EISI uzraugošā iestāde, gan finansējuma devējs INEA, gan Baltijas valstu kopuzņēmums RB Rail, kā projekta koordinators.  Saskaņā ar finansēšanas līgumu saņēmējam ir tiesības aktivitāšu realizēšanai iecelt īstenošanas struktūru, kas ir publiskā vai privātā sektora uzņēmums vai struktūra. Izvērtējot tiesisko regulējumu Baltijas valstīs un labāko starptautisko praksi, (2013.gadā piesaistot advokātu biroju Triniti), Baltijas valstis vienojās, ka Rail Baltica dzelzceļa infrastruktūras objekta izbūve nav ministriju tiešā funkcija, un aktivitāšu realizēšanai ir ieceļama īstenošanas struktūra.  Atbilstoši Valsts pārvaldes iekārtas likuma 41.panta pirmajai daļai, publiska persona var deleģēt pārvaldes uzdevumus, kuru izpilde ietilpst šīs publiskās personas vai tās iestādes kompetencē. Savukārt Valsts pārvaldes iekārtas likuma 40.panta pirmā daļa noteic, ka publiska persona var deleģēt privātpersonai un citai publiskai personai pārvaldes uzdevumu, ja pilnvarotā persona attiecīgo uzdevumu var veikt efektīvāk.  Ņemot vērā, ka Rail Baltica ir pirmais Eiropas platuma (1435mm) publiskās lietošanas dzelzceļa infrastruktūras objekts, kas tiek īstenots Latvijā, līdz šim nav izveidots spēcīgs kompetenču centrs un juridiskā struktūra, kas spētu realizēt šo projektu. Satiksmes ministrija atbilstoši savai kompetencei organizē un koordinē likumu un citu normatīvo aktu īstenošanu, tā piedalās nozares politikas izstrādāšanā. Satiksmes ministrija organizē Eiropas Savienības fondu finansēto projektu ieviešanu transporta un sakaru nozarē, bet līdz šim nav tieši ar saviem resursiem organizējusi transporta infrastruktūras izbūvi. Satiksmes ministrijai nav pieejami būvdarbu veikšanai nepieciešamie materiāli un tehniskais nodrošinājums, kā arī nav lietderīgi un saimnieciski izdevīgi iegādāties šādu tehniku.  Realizējot Rail Baltica projektu ar tam speciāli izveidotu 100% valstij piederošu kapitālsabiedrību, Latvija nodrošinās Eiropas dzelzceļa infrastruktūras kompetenču centra izveidi, projekta gaitā spēs nodrošināt tiešu uzraudzību un kontroli, nodrošinot efektīvu un pārskatāmu līdzekļu izlietojumu un kvalitatīvi realizēt aktivitātes noteiktajā laika grafikā. Kapitālsabiedrība, pamatojoties uz deleģējuma līgumu, kas tiks noslēgts starp Satiksmes ministriju un Kapitālsabiedrību, organizēs Rail Baltica aktivitāšu ieviešanu un objekta izveidi. Kapitālsabiedrība būvniecības procesā galveno kārt darbosies kā pasūtītājs publiskā iepirkumu procesā izvēloties faktiskos pakalpojuma sniedzējus.  Kā Finansēšanas līgumā minēto aktivitāšu (t.sk. tehniskais projekts, būvniecība) realizētājs, Kapitālsabiedrība neizdos administratīvos aktus un neveiks ārējās un iekšējās drošības funkciju izpildi. Savukārt zemju atsavināšanas jautājumā, ņemot vērā, ka Sabiedrības vajadzībām nepieciešamā nekustamā īpašuma atsavināšanas likuma 3.pants paredz, ka nekustamā īpašuma atsavināšanu sabiedrības vajadzībām ierosina un veic valsts pārvaldes iestāde vai pašvaldība, kuras kompetencē ir attiecīgo sabiedrības vajadzību nodrošināšana, atsavināšana tiks realizēta, Satiksmes ministrijai sadarbojoties ar Kapitālsabiedrību. Starp Kapitālsabiedrību, kā īstenošanas struktūru un Satiksmes ministriju, kā saņēmēju, Finansēšanas līguma izpratnē, tiks noslēgts deleģēšanas līgums, kurā tiks noteikts, ka Kapitālsabiedrība ir deleģēta risināt jautājumus, kas saistīti ar Rail Baltica projekta īstenošanai nepieciešamo nekustamo īpašumu atsavināšanu. Tādejādi Kapitālsabiedrība veiks nepieciešamās sagatavošanās darbības, lai Satiksmes ministrija likumā noteiktajā kārtībā un apjomā varētu īstenot nekustamā īpašuma atsavināšanu sabiedrības vajadzībām.  Apkopojot augstāk minēto, secināms, ka Satiksmes ministrijai nav nepieciešamo resursu, kā arī nav lietderīgi tos iegūt, lai varētu veikt vai organizēt Finansēšanas līgumā ietverto aktivitāšu apjomu. Tādejādi lietderīgāk un efektīvāk ir deleģēt faktisko aktivitāšu realizēšanu 100% valstij piederošai kapitālsabiedrībai, slēdzot deleģēšanas līgumu. Līdz šim Latvijā nav esoša 1435 mm dzelzceļa kompetenču centra, tādejādi Kapitālsabiedrība, pār kuru uzrauga Satiksmes ministrija, un aktivitāšu realizāciju un finansējuma izlietojumu kontrolēs gan nacionālās, gan ES institūcijas, ir efektīvs un saimnieciski izdevīgs risinājums, nodrošinot, ka tiks realizēta Rail Baltica pirmās kārtas aktivitāšu ieviešana Finansēšanas līgumā minētajā kārtībā un apjomā. Par aktivitāšu realizēšanu tiks slēgts deleģējuma līgums, kurā precīzi tiks atrunāti deleģēšanas noteikumi un deleģētais uzdevums. | |
| 3. | | Projekta izstrādē iesaistītās institūcijas | | Satiksmes ministrija. | |
| 4. | | Cita informācija | | Ministru kabineta noteikumu projekts “Grozījums Ministru kabineta 2003. gada 29. aprīļa noteikumos Nr. 242 „Satiksmes ministrijas nolikums”” skatāms kopā ar Informatīvā ziņojuma projektu “Par Rail Baltica Finansēšanas līguma parakstīšanu ar Inovācijas un tīklu izpildaģentūru (INEA)”. | |
| **VII. Tiesību akta projekta izpildes nodrošināšana un tās ietekme uz institūcijām** | | | | | |
| 1. | | Projekta izpildē iesaistītās institūcijas | | Satiksmes ministrija, sabiedrība ar ierobežotu atbildību “Eiropas dzelzceļa līnijas”. | |
| 2. | | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | | Saistībā ar projekta izpildi nav nepieciešams veidot jaunas institūcijas, likvidēt vai reorganizēt esošās.  Sabiedrībai ar ierobežotu atbildību “Eiropas dzelzceļa līnijas” tiks deleģēts organizēt Rail Baltica infrastruktūras objekta izveidi, noslēdzot deleģēšanas līgumu.  Cilvēkresursi Satiksmes ministrijā netiek ietekmēti. Cilvēkresursi sabiedrībā ar ierobežotu atbildību “Eiropas dzelzceļa līnijas” tiks nodrošināti saskaņā ar Finansēšanas līgumā ietverto aktivitāšu un finansējuma apjomu. | |
| 3. | | Cita informācija | | Nav | |

Anotācijas II, III, IV, V un VI sadaļa – projekts šīs jomas neskar.

Satiksmes ministrs A. Matīss

Vīza: Valsts sekretārs K. Ozoliņš

03.11.2015. 9:38

1180

A.Driksna

67028020; Agnis.Driksna@sam.gov.lv